訪郭德甫
作者：姚勉
朝代：宋

paragraphs: 美人在駒谷，久別良懷哉。
秋風天氣清，特爲斯人來。
踏月訪清夜，巖扉肯予開。
弟兄儼相對，松竹間古梅。
子姪環侍側，蘭植依瓊瑰。
青燈照圖史，新酒羅瓶罍。
一家三代風，和氣熙春臺。
富學飽停蓄，厚德深栽培。
情周思孔子，志伊學顔回。
皇路方嶮巇，天馬須龍媒。
旱歲渴霖雨，神鱗起淵雷。
君家多生賢，吾國正選才。
詔書明年近，競踏黄花槐。
造榜正此天，桂籍浮香催。
鵰鶚相聯飛，燕雀更願陪。